નાનપણમાં તેના પર પિતાએ કરેલા અત્યાચારોનો પ્રભાવ હોય કે ગમે તે, પણ ચાપો અત્યંત ક્રૂર ગુનેગાર રહ્યો છે. ડ્રગ્સ સમયસર ડિલિવર ન થાય તોય તે પોતાની ટોળકીના સ્મગલરને પણ માથામાં ગોળી મારીને ખતમ કરી નાખતો. તેની આવી ખતરનાક અગ્રેસિવ પદ્ધતિ જોઈને ત્યારની સૌથી મોટી ડ્રગ કાર્ટેલ ગ્વાદાલાજરાએ ગઝમૅનને પોતાનામાં ભેળવી દીધો અને ગઝમૅન ત્યારના નંબર વન સ્મગલર એલ પાદ્રિનો (ધ ગૉડફાધર)નો ખાસ માણસ બની ગયો. પહેલાં એલ પાદ્રિનોનો ડ્રાઇવર અને ત્યાર બાદ લૉજિસ્ટિક્સની દેખરેખ રાખવા માંડેલા ગઝમૅને કોલંબિયાથી ડ્રગ્સ લાવીને મેક્સિકો થઈને અમેરિકામાં ઘુસાડવામાં મહારત હાંસલ કરી લીધી.